
Αθήνα, 26 Οκτωβρίου 2026

ΕΡΩΤΗΣΗ
Προς τους Υπουργούς
-Προστασίας του Πολίτη
-Μετανάστευσης και Ασύλου
-Κοινωνικής Συνοχής και Οικογένειας

Θέμα: «Κίνδυνος να μείνουν άστεγοι ευάλωτοι μετανάστες και οικογένειες λόγω της ρύθμισης για τα άτυπα καταλύματα».

	Με βάση νομοθετική πρόταση του Υπουργείου Προστασίας του Πολίτη που δημοσιοποιήθηκε στις 16 Οκτωβρίου, θεσπίζονται αυστηρές κυρώσεις όπως προσωρινή ή οριστική σφράγιση του ακινήτου και πρόστιμα έως 10.000 ευρώ για τη συστηματική ενοικίαση μεμονωμένων κρεβατιών σε οικιακά διαμερίσματα, με στόχο την παύση της λειτουργίας των λεγόμενων «άτυπων καταλυμάτων».
Αν και η καταπολέμηση της ανεξέλεγκτης αισχροκέρδειας, της εκμετάλλευσης και των ακατάλληλων συνθηκών διαβίωσης αποτελεί αναγκαίο στόχο, η οριζόντια σφράγιση των ακατάλληλων αυτών ακινήτων —χωρίς την πρόβλεψη εναλλακτικής στέγασης— δημιουργεί έναν άμεσο και τεράστιο κοινωνικό κίνδυνο: να πεταχτούν στο δρόμο εκατοντάδες άνθρωποι, ανάμεσά τους οικογένειες με ανήλικα παιδιά, ηλικιωμένοι και άτομα με αναπηρία ή σοβαρά προβλήματα υγείας.
Η καταστολή της παρανομίας των ιδιοκτητών/εκμεταλλευτών δεν μπορεί να μετακυλίεται ως «ποινή» με αποτέλεσμα να μείνουν άστεγοι οι πλέον ευάλωτοι. Χωρίς ένα συγκροτημένο σχέδιο κοινωνικής παρέμβασης και προσωρινής φιλοξενίας, το μέτρο αυτό κινδυνεύει να διογκώσει δραματικά το πρόβλημα των αστέγων στα αστικά κέντρα.
Κατόπιν των ανωτέρω, 
Ερωτώνται οι αρμόδιοι Υπουργοί:
1. Πόσα άτυπα καταλύματα έχουν εντοπιστεί μέχρι σήμερα από τις αρμόδιες αρχές και ποιος υπολογίζεται ο συνολικός αριθμός των ανθρώπων και ειδικότερα των ανηλίκων και ευάλωτων ατόμων που διαμένουν σε αυτά;
2. Πού και με ποια διαδικασία θα στεγάζονται οι διαμένοντες μετά τη σφράγιση των ακινήτων; Υπάρχει συγκεκριμένο επιχειρησιακό σχέδιο ώστε να μην οδηγηθούν στο δρόμο οικογένειες, παιδιά και ευάλωτες ομάδες;
3. Ποια κοινωνική υπηρεσία ή φορέας θα παρεμβαίνει υποχρεωτικά πριν από τη σφράγιση κάθε καταλύματος για την καταγραφή και την κοινωνική αξιολόγηση των ενοίκων και ποιος δομικός μηχανισμός αναλαμβάνει την άμεση φιλοξενία και υποστήριξή τους;

Οι ερωτώσες Βουλεύτριες και οι ερωτώντες Βουλευτές



Ακρίτα Έλενα 



Δούρου Ρένα



Ακριώτου Θεοδώρα 



Παπαηλιού Γεώργιος



Γιαννούλης Χρήστος



Καριπίδης Ιωάννης



Ξανθόπουλος Θεόφιλος 

